## Odluka Ustavnog suda Republike Hrvatske broj:U-II-28/2006 od 16. travnja 2008.

### NN 53/2008 (9.5.2008.), Odluka Ustavnog suda Republike Hrvatske broj:U-II-28/2006 od 16. travnja 2008.

# USTAVNI SUD REPUBLIKE HRVATSKE

**1854**

Ustavni sud Republike Hrvatske, u sastavu Željko Potočnjak, predsjedavajući
sudac, te suci Marko Babić, Snježana Bagić, Mario Kos, Davor Krapac, Ivan
Matija, Jasna Omejec, Agata Račan, Aldo Radolović i Nevenka Šernhorst, u povodu
prijedloga za pokretanje postupka za ocjenu suglasnosti drugog propisa s Ustavom
i zakonom, na sjednici održanoj 16. travnja 2008. godine, donio je

## ODLUKU

I. Pokreće se postupak za ocjenu suglasnosti s Ustavom članka 3. stavka 1.
Odluke o izmjeni Odluke o porezima općine Lupoglav (»Narodne novine« broj
152/05.) te se ukida dio koji glasi: »a primjenjuje se od 1. siječnja 2006.
godine«.
II. Ova odluka objavit će se u »Narodnim novinama«.

```
Obrazloženje
```

1. Petar Marija Radelj iz Zagreba podnio je prijedlog za pokretanje postupka za
ocjenu suglasnosti s Ustavom članka 3. stavka 1. Odluke o izmjeni Odluke o
porezima općine Lupoglav (u daljnjem tekstu: Odluka), koju je donijelo Općinsko
vijeće Općine Lupoglav, na sjednici održanoj 13. prosinca 2005. godine, a koja
je objavljena u »Narodnim novinama« broj 152 od 27. prosinca 2005. godine.
Ističe, kako je odredbom članka 3. stavka 1. navedene Odluke propisano da ta
Odluka stupa na snagu osmog dana od dana objave u »Narodnim novinama«, a
primjenjuje se od 1. siječnja 2006. godine.
Iz navedenog proizlazi, navodi dalje predlagatelj, da je Odluka stupila na snagu
4. siječnja 2006. godine, a da se primjenjuje od 1. siječnja 2006. godine.
Takva odredba o njezinoj primjeni prije njezinog stupanja na snagu, prema
navodima predlagatelja daje joj nedopušteni povratni učinak, suprotan odredbama
članaka 3. i 89. stavaka 2. i 4. Ustava Republike Hrvatske.
Stoga predlaže pokretanje postupka i ukidanje osporenog dijela članka 3. stavka
1. Odluke koji glasi: »..., a primjenjuje se od 1. siječnja 2006. godine«.
Prijedlog je osnovan.
2. Mjerodavne odredbe Ustava Republike Hrvatske za ocjenu ustavnosti osporenog
dijela odredbe članka 2. Odluke jesu:

*Članak 3.*

*Sloboda (...) vladavina prava (...) najviše su vrednote ustavnog poretka
Republike Hrvatske i temelj za tumačenje Ustava.
Članak 89. stavci 2. i 4.
Propisi tijela koja imaju javne ovlasti prije stupanja na snagu moraju biti
objavljeni na dostupan način u skladu sa zakonom.
Zakoni i drugi propisi državnih tijela i tijela koja imaju javne ovlasti ne mogu
imati povratno djelovanje.*3. Ustavni sud je utvrdio da je u konkretnom slučaju riječ o pravno istovjetnom
pitanju kao u odluci broj: U-II-1977/2005 od 29. lipnja 2005. godine (»Narodne
novine« broj 82 od 6. srpnja 2005. godine). Razlozi zbog kojih je Sud utvrdio
nesuglasnost dijela odredbe, koja je bila predmet ocjene suglasnosti s Ustavom i
zakonom u navedenom predmetu, postoje i u konkretnom slučaju. Stoga Ustavni sud
upućuje na prihvaćeno pravno stajalište o istom pravnom pitanju izraženo u
odluci broj: U-II-1977/2005 od 29. lipnja 2005. godine.
4. Na temelju članka 55. stavaka 1. i 2. Ustavnog zakona o Ustavnom sudu
Republike Hrvatske (»Narodne novine« broj 99/99., 29/02. i 49/02. – pročišćeni
tekst), odlučeno je kao u izreci (točka I.).
Objava ove odluke (točka II. izreke) temelji se na članku 29. Ustavnog zakona o
Ustavnom sudu Republike Hrvatske.

Broj: U-II-28/2006
Zagreb, 16. travnja 2008.

USTAVNI SUD REPUBLIKE HRVATSKE
Predsjedavajući sudac
**dr. sc. Željko Potočnjak**, v. r.

Odluka, NN 53/2008-1854
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)